শামসুজ্জামান খান: এটার ব্যাপার হলো, চতুর্দশ শতাব্দি থেকেই কিন্তু ভারতবর্ষে সুলতানরা চেষ্টা করতে লাগে যে, এখানকার সংস্কৃতির ভেতর একটা ঐক্য সৃষ্টি করা। শাসন করতে গেলে সাংস্কৃতিক ঐক্য না থাকলে রাজ্যে নৈরাজ্য দেখা দেবে। নানা রকম বিভেদ দেখা দেবে। নানা রকম সমস্যা দেখা দেবে। হয়ত সেই রাজনৈতিক প্রয়োজনেই এবং রাজনৈতিক উপলব্ধি থেকেই তারা মিলিত সংস্কৃতি গড়ে তোলার চেষ্টা করল। সে জন্য আলাউদ্দিন হোসেন শাহ এবং শামসুদ্দিন ইলিয়াস শাহ এই দুইজনের ভূমিকা অসাধারণ। তারা অনুবাদ সাহিত্য চালু করেন। মানে ভারতীয় ক্লাসিক সংস্কৃত ভাষায় কিংবা অন্য কোনো ভাষায় অনুবাদের ব্যবস্থা তারা করলেন। তার আরো কিছু পরে ষোল সতেরো শতাব্দিতে দারাশিকো উপনিষদের অনুবাদ করলেন। সুলতানদের এই ধারা অব্যাহত ছিল। সুলতানরা বাংলাকে শুধুমাত্র প্রচলনই করেননি, বরং বাংলাভাষাকে প্রায় ইংরেজি ভাষায় পরিণত করলেন। সে জন্য মধ্যপ্রাচ্যের রাজা বাদশাহদের কাছে তারা কটূকথা, ভর্ৎসনাও শুনেছেন। আমার এখানে মনে হয়, তারা এটা করলেন বাস্তব বুদ্ধিতে, ক্ষমতায় টিকে থাকার জন্য যেমন, ঠিক তেমনিভাবে রাজা গণেশের একটা প্রভাব ছিল। রাজা গণেশ যেহেতু স্থানীয়, তিনি চাইলেন বাংলাভাষার প্রচার প্রসার। সে কারণে বাংলাভাষার প্রচার প্রসার শুরু হলো। এবং এর ফলে আমরা পঞ্চদশ শতাব্দি থেকে ষোলশ শতাব্দিতে গিয়ে দেখলাম, বাংলা সাহিত্য একটি উন্নত সাহিত্যের পর্যায়ে প্রায় পৌঁছে গেছে। ওই সময় প্রায় শতাধিক কবি এলেন। আরাকান রাজসভায় এলেন দৌলত কাজী, আলাওল, শাহ মোহাম্মদ সগীর, মাগন ঠাকুর, সৈয়দ সুলতান, এরা এলেন আর কি। কিন্তু এলেন বটে, তবে ওই মোগল শাসনের মুখোমুখি তারা হলেন। ওই সময় এই অঞ্চলের সামান্তসমাজের মধ্য থেকে একটা মুসলিম সমাজ গড়ে ওঠে। তারা বাংলার পক্ষে না গিয়ে তারা চাইল উর্দু বা ফারসি ভাষায় মুসলমানরা কথা বলবে। আর নওয়াব আব্দুল লতিফ পরবর্তীকালে বলেছে, বাঙালি মুসলমানের মাতৃভাষা উর্দু। বা ফারসিও তারা বলতে পারে। আর নিম্নবিত্তের গরিব যারা আছে তারা বাংলা বলুক। এ রকম একটা দৃষ্টিভঙ্গি ছিল। সৈয়দ সুলতান এত উন্নত সাহিত্য সৃষ্টি করার পরেও তাকে মুনাফেক আখ্যা দেয়া হলো। কারণ, ফাতিহা-ই-ইয়াজ দহম, এই বিষয়ে তিনি বাংলায় একটা কবিতা লিখেছিলেন। বাংলায় লেখার কারণে তাকে মুনাফিক আখ্যা দেয়া হলো। তিনি তখন কী অসাধারণ বিদ্রোহী কথা বললেন! বিদ্রোহ কিন্তু সেই সময় থেকেই শুরু হয়েছে। “যারে যেই ভাষে প্রভু করিলে সৃজণ, সেই ভাষ হয় তার অমূল্য রতন।” কী অসাধারণ কথা! বাঙালি জাতিসত্তা এবং বাংলাভাষার বিকাশ একই সঙ্গে তখন শুরু হয়ে গেল। কিন্তু তার একশ বছর পরেও দেখছি এই সমস্যার সমাধান হয়নি। বাংলাভাষার বিরোধী লোকেরা আরো বেশি কঠোর হয়ে উঠেছিল। তা না হলে কেন আব্দুল হাকীম বলবেন: যে জন বঙ্গেতে জন্মে হিংসে বঙ্গবাণী…